ด่วน! ศาลสั่งกองสลากฯ จ่ายค่าเสียหาย LOXLEY ทบต้น-ทบดอก เป็นเงิน 1.44 พันลบ.
ด่วน! ศาลสั่งกองสลากฯ จ่ายค่าเสียหาย LOXLEY ทบต้น-ทบดอก เป็นเงิน 1.44 พันล้านบาท
28 มิ.ย. 2561

สืบเนื่องจากกรณี ผู้ช่วยศาสตราจารย์ธนวรรธน์ พลวิชัย กรรมการสลากกินแบ่งรัฐบาล ในฐานะโฆษกคณะกรรมการสลากกินแบ่งรัฐบาล เปิดเผยว่า ในวันนี้ (28 มิถุนายน 2561) เวลาประมาณ 13.00 น. ศาลปกครองจะมีการอ่านคำพิพากษาในกรณีที่บริษัท ล็อกซ์เล่ย์ จีเทค เทคโนโลยี จำกัด (มหาชน) (LGT) ในเครือ บริษัท ล็อกซเล่ย์ จำกัด (มหาชน) หรือ LOXLEY ยื่นฟ้องเรียกร้องให้สำนักสลากกินแบ่งรัฐบาลดำเนินโครงการจำหน่ายสลากออนไลน์ตามข้อตกลงในสัญญา
พร้อมเรียกร้องค่าเสียหายจากสำนักงานสลากกินแบ่งรัฐบาล เป็นจำนวนเงินประมาณ 6 พันล้านบาท จากกรณีที่ได้มีการลงนามสัญญาโครงการจำหน่ายสลากออนไลน์ (หวยออนไลน์) กับสำนักงานกองสลากฯ เมื่อ 29 กรกฎาคม 2548 แต่โครงการดังกล่าวเกิดความล่าช้า ส่งผลให้บริษัทฯ ได้รับความเสียหายจากกรณีการเลื่อนจำหน่ายหวยออนไลน์มาหลายครั้ง ทำให้บริษัทฯ มีการขาดทุนสะสมจากโครงการดังกล่าวเป็นจำนวนมาก โดยคดีดังกล่าวบริษัทฯ ได้ทำการยื่นฟ้องต่อศาลปกครองไปตั้งแต่ปี 2554 โดยศาลปกครองทำการรับฟ้องตั้งแต่เดือน เมษายน 2554
ตามการรายงานข่าวก่อนหน้านี้ : จับตาLOXLEYวิ่งแรงบ่ายนี้! ลุ้นคำพิพากษาสั่งกองสลากฯจ่ายชดเชย 6 พันลบ. คดีขาย“หวยออนไลน์”
ล่าสุด ผู้สื่อข่าวรายงานว่า ศาลปกครองมีคำสั่งให้สำนักงานสลากกินแบ่งรัฐบาล จ่ายค่าเสียหายให้ บริษัท ล็อกซเล่ย์ จำกัด (มหาชน) หรือ LOXLEY เป็นเงิน 945 ล้านบาท พร้อมดอกเบี้ย 7.5% ต่อปี นับตั้งแต่เริ่มฟ้องคดี อย่างไรก็ตาม ทางกองสลากฯสามารถยื่นอุทธรณ์ต่อศาลปกครองสูงสุดได้อีกภายใน 30 วัน นับตั้งแต่ศาลปกครองมีคำสั่ง
ทั้งนี้ หากคิดคำนวนดอกเบี้ยในอัตรา 7.5% เป็นระยะเวลา 7 ปี นับตั้งแต่ได้ทำการยื่นฟ้องต่อศาลปกครองในปี 2554 คิดเป็นจำนวนรวมทั้งสิ้น 496.09 ล้านบาท และเมื่อรวมกับเงินต้น จะเท่ากับว่ากองสลากฯต้องจ่ายให้ LOXLEY รวมเป็นจำนวนเงินทั้งสิ้น 1,441.09 ล้านบาท